Šarūnas Šulskis

Šarūnas Šulskis (g. 1972 m. lapkričio 26 d. Kėdainiuose) – tarptautinis šachmatų didmeistris, 8 kartus Lietuvos šachmatų čempionas, ilgametis Lietuvos olimpinės šachmatų rinktinės narys, Kauno šachmatų klubo „Margiris“ pirmininkas, tarptautinės kategorijos šachmatų teisėjas ir treneris (FA – 2015 m.; FT – 2018 m.).

Biografija 
Mokyklą pradėjo ir užbaigė Kėdainiuose 1979–1984 m. Kėdainių 2-oji, vėliau „Atžalyno“ vid. m-la; 1984–1990 m. Kėdainių 5-oji, vėliau „Ryto“ vid. m-la. Baigęs vidurinę mokyklą Kėdainiuose 1990 metais, atmetė šaukimą jungtis prie SSRS kariuomenės.
1992–1996 m. studijavo Kauno užsienio kalbų ir vadybos koledže, padidintą dėmesį skirdamas lotynų, anglų ir prancūzų kalbų studijoms.

Sportiniai pasiekimai

Vaikystė ir jaunystė 

Po nesėkmingo bandymo mokytis krepšinio 1981 m. 8-metis Šarūnas susidomėjo šachmatais. Pirmasis treneris buvo Algis Augustaitis, tačiau aukštesnio meistriškumo padėjo pasiekti ir į Kėdainius atvykęs gyventi bei dirbti treneris Laimutis Šolys. Š. Šulskio šachmatiniam kilimui taip pat smarkiai padėjo sovietmečiu Kėdainių senamiestyje veikęs Kėdainių šachmatų klubas (vedėjas A. Avdejev), kur vakarais ir savaitgaliais rinkdavosi Kėdainių šachmatų mėgėjai.

Sparčiai augant Š. Šulskio pasiekimams Lietuvos moksleivių šachmatuose, jis 1986 m. buvo pakviestas mokytis į pasaulio čempionų M. Botviniko ir G. Kasparovo šachmatų akademiją, kur mokėsi aukštojo šachmatų meistriškumo stovyklose Lietuvoje, Rusijoje ir Azerbaidžane (1986–89 m.). Dar prieš Lietuvai atkuriant Nepriklausomybę, Š. Šulskis su SSRS jaunių šachmatų rinktine 1989 metais išvyko į 17 dienų turnė po JAV, vykdant Gerosios valios žaidynių, vėliau įvykusių Sietlo mieste, pasiuntinių misiją. Aplankė Niujorką, Sietlą, susitiko su vietos lietuvių bendruomenėmis.

Ankstyvoji karjera 
1986 m. Š. Šulskis laimėjo Kėdainių suaugusiųjų šachmatų čempionatą.
1992 m. – Atvirojo Nyderlandų jaunių šachmatų čempionato nugalėtojas Hengelo.
1990 m. – bronzos medalis SSRS jaunių šachmatų čempionate Simferopolyje.
1994 m. – FIDE suteikia tarptautinio meistro titulą
1994 m. – laimi tarptautinį turnyrą Budapešte.
1995 m. Rygos zoniniame turnyre dalijasi 2–3 vietas su J. Ehlvest’u ir iškovoja kelialapį į 1998 m. FIDE pasaulio čempionatą.
1996 m. – Tarptautinė šachmatų federacija FIDE suvažiavimo Jerevane metu suteikia tarptautinio didmeistrio titulą.

Lietuvos čempionatai 
1991 m. laimėjo savo pirmąjį Lietuvos šachmatų čempionatą Vilniuje, surinkdamas 8,5 tšk. iš 9 gal.
Iki 2020 m. iškovojo 13-ką Lietuvos čempionato medalių: aštuonis – aukso (Vilnius: 1991, 1994, 2009, 2014; Kaunas: 2001, 2015; Šiauliai: 2007; Nemenčinė: 2011), tris – sidabro: 1998, 2004 ir 2005; ir du – bronzos: 1992 ir 1995.

Europos čempionatai 

Iki 2020 m. Š. Šulskis septynis kartus žaidė Europos šachmatų čempionatuose. Aukščiausia užimta vieta – 2002 m. Batumyje šveicariškąją sistema vykusiame Europos čempionate
(101 dalyvis). Jame, surinkęs 8,5 taško iš 13-kos galimų (pasiektas rtg. – 2618), užėmė 6-ąją vietą. 2003 m. Turkijos Silivri (Stambule) vykusiame Europos čempionate surinko 7,5 taško (pas. rtg. – 2666) ir buvo 9-as. 2001 m. Europos čempionate Ohride (203 dal.), surinkęs 8 taškus (pas. rtg. – 2666 liko 21-as. Šie aukšti rezultatai suteikė teisę dalyvauti trijuose FIDE Pasaulio šachmatų čempionatuose.

Pasaulio čempionatai 
Patekęs pagal Europos čempionato rezultatus, dalyvavo trijuose FIDE Pasaulio šachmatų čempionatuose. Groningene 1997 pralaimėjo pirmajame rate, Maskvoje 2001 ir Tripolyje 2004 m., nugalėjęs varžovus pirmajame rate, kartu su 64 neiškritusiais dalyviais pateko į antrąjį ratą.

Turnyrai 
Kitų sportinių pasiekimų metraštis:
 1999 m. – II vieta tarptautiniame turnyre Zadare, Kroatija
 2000 m. – II vieta tarptautiniame turnyre Lisabonoje, Portugalija
 2000 m. – III vieta tarptautiniame turnyre Linarese, Ispanija
 2002 m. – “Goodricke International Open Chess Tournament” nugalėtojas Kalkutoje, Indija
 2003 m. – III vieta “US Open” turnyre JAV, Los Andžele.
 2003 m. – III vieta “Isle of Man International” turnyre Meno saloje, Jungtinė Karalystė
 2005 m. – Platelių tarptautinio šachmatų turnyro, skirto V. Andriušaičio atminimui, nugalėtojas
 2006 m. – dalijasi 2–9 vietas Europos Sąjungos šachmatų čempionate Liverpulyje (7 tšk. iš 10 gal.)
 2007 m. – užima II vietą P. Kereso atminimo turnyre Taline
 2008 m. – laimi šachmatų turnyrą Vienoje (10 žaidėjų)
 2008 m. – laimi “Klaksvik 100 International – 2008” tarptautinį šachmatų turnyrą, skirtą Farerų salų šachmatų federacijos įsteigimo šimtmečiui – Klaksvike, Farerų salos; 10 žaidėjų.
 2009 m. – nugali Tarptautiniame turnyre “LŽŪU taurė” Kaune
 2009 m. – dalijasi 1–2 vietas su Estijos didmeistriu K. Külaots „4 th XtraCon EMT“ tarptautiniame turnyre Skovbo, Danija
 2010 m. – III vieta P. Kereso atminimo šachmatų turnyre Taline
 2011 m. – Tarptautinio turnyro Ravenoje nugalėtojas, Italija.
 2011 m. – I vieta “37th International Guernsey Chess Festival” Gernsio saloje.
 2015 m. – užima II vietą 2014-15 m. Baltijos zoninės šachmatų varžybos Baltijos zoniniame čempionate
 2019 m. – 1–6 vietų dalybos seniausiajame pasaulyje “Hastings International Chess Congress” turnyre Hastingse, Anglijoje (7 tšk. iš 10 gal.).
 2019 m. – dalijasi 1–2 vietas su Latvijos didmeistriu I. Kovalenka stambiame tarptautiniame “RTU Open 2019” šachmatų festivalyje Rygoje (275 žaidėjai iš 42 šalių)

Komandinės varžybos

Šachmatų olimpiados 
Nuo 1994 m. pradėjo atstovauti Lietuvai pasaulinėse Šachmatų olimpiadose, vykstančiose kas 2 metus.

Lietuvos vyrų rinktinei atstovavo 10 Šachmatų olimpiadų: (Maskva 1994, Jerevanas 1996, Elista 1998, Bledas 2002, Maljorka 2004, Drezdenas 2008, Chanty Mansijskas 2010, Trumsė 2014, Baku 2016, Batumis 2018). Geriausiai iki 2014 m. pasirodė 33-ioje Olimpiadoje, kur žaisdamas už Lietuvos rinktinę, surinko 7 tšk. iš 10. Šis rezultatas individualioje įskaitoje prie 2-os lentos buvo 5-as.

Europos komandiniai šachmatų čempionatai 
Nuo 1997 m., pradėjęs žaisti Europos komandiniuose čempionatuose už Lietuvos rinktinę prie 1–2 lentų, žaidė: 1997, 2005–2011 čempionatuose. 2011 m. žaisdamas už komandą surinko 6 tšk. iš 9 galimų. Individualioje įskaitoje tai – šeštas rezultatas prie 1-os lentos.

Klubinės komandinės šachmatų varžybos 

6 kartus Lietuvos klubinės šachmatų lygos nugalėtojas Kauno ŠK „Margiris“ sudėtyje : 2010–2014, 2016 m.

Nuo 1998 m. iki 2014 m. penkis kartus žaidė Europos klubinių komandų taurės varžybose Kauno ŠK „Margiris“ sudėtyje. 2010 m. Plovdive, žaisdamas prie 1-os lentos 26-se Europos klubinių komandų taurės varžybose, buvo pirmas.

4 kartus laimėjo aukso medalį, atstovaudamas Porvoo „Velhot“, vėliau Helsinkio „Come On“ klubui Suomijos šachmatų lygoje – 2013, 2014, 2018, 2019 m.

Tapo Belgijos Karališkosios klubinės lygos nugalėtoju „KSK 47 Eynatten“ sudėtyje 2014 m.

Atstovavo Lietuvai prie priekinio 1-ojo stalo proginiame mače prie 100 lentų Latvija–Lietuva, skirtame pažymėti abiejų valstybių šimtmetį – Liepoja, 2018 m..

Kita veikla 

Ėmėsi redaktoriaus pareigų Kauno „Margirio“ šachmatų klube, taip pat tęsė sportinę karjerą, atstovaudamas Vokietijos („SV Koblenz“ nuo 2012 m.), Suomijos (Porvoo „Velhot“ (nuo 2009 m.), Belgijos („KSK 47 Eynatten“ 2011–16 m.), Islandijos (Reikjaviko „Fjölnis“ 2008–2011 m.) šachmatų klubams. Rašo apžvalgas ir veda šachmatų skyrelius „New in Chess“, „Chess Informant“ periodiniuose leidiniuose. Nuo 2015 m. aktyviai darbuojasi šachmatų pedagogu „Lietuvos šachmatų mokykloje“, perteikdamas savo ilgametę sportinę patirtį moksleiviams. Skatina šachmatų plėtotę Lietuvoje organizacine veikla bei teisėjavimu šachmatų varžyboms. Dirbo Škotijos rinktinės treneriu Šachmatų olimpiadoje Stambule 2012 m.

Šaltiniai

Išorinės nuorodos 

 Lietuvos sporto enciklopedija
 Šarūno Šulskio šachmatų partijos
 Hastings International Chess Congress
 Fédération Royale Belge des Echecs
 RTU Open oficiali svetainė

Lietuvos šachmatų čempionai
Šachmatų didmeistriai